Video: Goudvisse kan bestuur, bevind studieSkermgreep uit die video Goudvisse het dalk ŉ kort geheue, maar volgens ŉ studie deur ŉ universiteit in Israel, kan hulle moontlik bestuur. Navorsers by die Ben-Gurion-universiteit van die Negev het bevind dat ŉ goudvis se instinktiewe navigasievermoë hulle in staat stel om ŉ robotagtige voertuig na ŉ spesifieke teiken te stuur, as daar ŉ kosbeloning wag. Die span het ŉ vistenk op ŉ stel gemotoriseerde wiele geplaas in dié ongewone eksperiment. ŉ Kamerastelsel het die vis se bewegings in die water gemonitor en dit dan in navigasie-rigtings omskep. Die toestel beweeg gevolglik in die rigting waar die vis teen die glas gestamp het. In ŉ video, wat die universiteit vrygestel het, kan mens sien hoe die vis die voertuig bestuur na ŉ visuele teiken – ŉ kleurvolle merk op die muur van die vertrek. Die merk is sigbaar deur die glas van die tenk. Wanneer die vis die voertuig in die rigting van die teiken bestuur, ontvang hy ŉ kosbeloning. “Ná ŉ paar dae van opleiding, het die vis na die teiken gery,” het die universiteitspan in ŉ persverklaring gesê. “Hulle kon dit boonop ook doen wanneer hulle op pad onderbreek is deur teen ŉ muur te staan te kom. Hulle is nie om die bos gelei deur vals teikens wat die navorsers op die roete geplaas het nie.” Die navorsing, wat in die Behavioural Brain Research-joernaal gepubliseer is, “blyk dat die navigasievermoë universeel is, eerder as spesifiek tot die omgewing,” sê Shachar Givon, ŉ PhD-student aan die universiteit se departement van lewenswetenskappe. Givon was ŉ lid van die span wat die eksperiment uitgevoer het.